《次韵去非题紫逻洞》
宋代·葛胜仲

一麾谬作东诸侯，邂逅两玉陪遨游。引泉叠山作竹洞，持以奉客充淹留。

㶁㶁清流出潭底，辟疆万个那胜此。奇礓文六照幽亭，雅称幼舆岩石里。

人所应无君尽无，哦诗拥卷穷晨晡。指物程形直题署，便欲相称诗董狐。

云水相从乐复乐，汝阳太守自宾幕。不用飞章乞会稽，耸秀交流看岩壑。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。